વુહાનઃ અધિકૃત સૂત્રોના હવાલાથી ન્યુઝ એજન્સી પીટીઆઇએ જણાવ્યું છે કે, ભારત અને ચીન બંને અફઘાનિસ્તાનમાં એક જોઇન્ટ ઇકોનોમિક પ્રોજેક્ટ માટે સંમત થઇ ગયા છે. આ રીતે વડાપ્રધાન નરેન્દ્ર મોદી અને ચીનના રાષ્ટ્રપતિ શી જિનપિંગે પાકિસ્તાનને એક જોરદાર ઝટકો આપ્યો છે. આ પહેલા નરેન્દ્ર મોદીના ચીન પ્રવાસ દરમિયાન વુહાનમાં ભારતના વિદેશ મંત્રાલયે પ્રેસ કોન્ફરન્સ કરી પ્રવાસને સફળ અને સકારાત્મક ગણાવ્યો. મીડિયાને સંબોધિત કરતા વિદેશ મંત્રાલયે કહ્યું હતું કે આ પ્રવાસ દરમિયાન બંને દેશોની વચ્ચે સાંસ્કૃતિક આદાન-પ્રદાનના મુદ્દે વાતચીત થઈ. વિદેશ મંત્રાલયે કહ્યું કે બંને દેશોની વચ્ચે વાતચીત ઘણી સકારાત્મક રહી. આ વાતચીત બંને દેશોના સંબંધોમાં મજબૂતી લાવશે અને સાથોસાથ વેપાર અને પર્યટનના મુદ્દે પણ વાતચીત થઈ.